Waray-Waray News: An bug-os nga kalibutan mabulig han RP nga makabawi - UN-WFP
Candaba, Pampanga (22 October) -- An United Nations-World Food Program (UN-WFP) in nagpatapod kan Pangulo Gloria Macapagal-Arroyo kakulop nga adlaw nga an bug-os nga kalibutan in nagkakaurosa hin pagbulig han mga nabiktima han mga bagyo nga "Ondoy" ngan "Pepeng."
"An WFP in pirmi aanhi para humatag hin suporta ha gobyerno han mga mulopyo han Pilipinas para makabawi ngan makatindog utro ngan para seguruon nga makakarawat nira an mga nesisidad tikang ha amon," sering ni UN-WFP executive director Josette Sheeran dida han iya pormal nga pagyakan.
Sering ni Sheeran nga an United Nations in natuod la gihapon han kamakusog han mga Pilipino para makabawi tikang hini nga trahedya mahitungod nga "an mga Pilipino in may determinasyon; pwede maski diin mo ibutang; ngan diri dayon nasurender," sering niya.
"Salit yana nga adlaw, makusog it amon tindog nga nagkakaurosa kami hin pagsering nga aanhi kami para han mga katawhan han Pilipinas ngan an bug-os nga kalibutan in nakanhi ha iyo," pagpatapod ni Sheeran.
Dida han iya pag-abot ha Ms. Earth Park ha Barangay Mandasig dinhi, an Pangulo in nanginspeksyon han mga bagahi han pagkaon nga hatag han UN-WFP ngan nanguna dida han pagdistribwer ngadto han mga mulopyo han Candaba.
An naasister han Pangulo dida han pagdistribwer han mga relief goods amo hera Agriculture Secretary Arthur Yap, Health Secretary Francisco Duque III, Social Work and Development Secretary Esperanza Cabral, Candaba Mayor Jerry Pelayo, Pampanga 4th District Rep. Anna York Bondoc, UN-WFP country director Stephen Anderson, ngan an actress-model ngan UN-WFP Ambassador Against Hunger nga hi KC Concepcion.
Labot la ha Candaba, an iba pa nga mga munisipyo nga nagpakakarawat han bulig han UN-WFP amo an Apalit, Arayat, San Luis, Minalin, Macabebe, Masantol, Guagua, ngan San Simon.
Tikang ha Pampanga, an UN-WFP humanitarian team in nakaskedyul pagbisita ha mga probinsiya ngan mga munisipyo ha Northern Luzon nga ha diri para maiha in damo an nagkadadanyos mahitungod han bagyo "Pepeng." (PIA-8/maa) [top]
war_Latn war_Latn war_Latn war_Latn war_Latn war_Latn eng_Latn war_Latn war_Latn